stanford-oval/wikipedia huggingface dataset:
דונטו מנדוציו
ההתחברות ליהדות

ב-1936 נודע למנדוציו לראשונה, משוטר שהגיע למקום, שהדת היהודית והיהודים עדיין קיימים. מנדוציו הנרגש מיהר לשלוח מכתבים לרב הראשי של רומא, אנג'לו סצ'רדוטי. המכתבים הראשונים לא נענו, מאחר שיהודי רומא חששו כי מדובר בתעלול או במזימה כנגדם. בהמשך השתכנעו מכנות כוונותיו והחלו חילופי מכתבים בין רבני רומא לבין מנדוציו, שכללו מחד גיסא ספרי תנ"ך ויהדות, תפילין ותשמישי קדושה יהודיים, ומאידך גיסא אזהרות, כי לא זו העת לנוצרים קתולים כשרים להצטרף ליהדות.
ב-1938 הוחלו חוקי הגזע על היהודים, ואף כי מנדוציו וקהילתו לא נכללו בין הנרדפים, בשל מוצאם האיטלקי הטהור, הקשר עם יהודי רומא נותק. כעבור חמש שנים, ב-1943 הגיעו חיילי הבריגדה היהודית, ובהם אנצו סירני, אל הכפר ויצרו קשר עם מנדוציו וקהילתו. שלוש שנים אחר כך, באוגוסט 1946 התגיירו כל בני קהילתו של מנדוציו, 74 איש בסך הכול, והחלו לחשוב על עלייה לארץ ישראל. יש עם זאת ספקות לגבי השלמת גיורו של מנדוציו עצמו, באשר הוא לא היה באותה עת במצב גופני טוב מספיק לעמוד בקשיי ברית המילה.
במרץ 1948 נפטר מנדוציו ובני קהילתו קברו אותו כיהודי בשם לוי מנדוציו. הוא נקבר בבית הקברות של סן ניקנדרו, לצד שכנים נוצרים, אבל במרחק מה מהם. על קברו שני מגיני דוד במקום צלב. על מצבתו נחרטו המילים הבאות:
דונטו... חי כעובד אלילים עד 1930. אבל... בהתגלות אלוקית, נקרא על ידי האל בשם לוי... והוא הפיץ בסלע חשוך זה איחוד ה' ומנוחת השבת...
קהילתו עלתה כמעט כולה לישראל ב-1949 והתיישבה בגליל במושבים עלמה וכרם בן זמרה. כיום גרים בישראל כמה מאות מצאצאיה.
בכפר סן ניקנדרו נותרו בעקבות זאת שלוש נשים מהקהילה ובראשן אלמנתו. הן המשיכו את דרכו של מנדוציו והורישו את תורתו לבנותיהן (אך לא לבניהן, בדרך כלל). הבנות ממשיכות ומורישות את תורת מנדוציו הלאה, מדי דור. כיום חיות בסן ניקנדרו כארבעים נשים כאלה ובנוסף להן גם כמה גברים השומרים על כללי היהדות. מפעם לפעם מי מהקהילה מתגייר, אבל רובם נשארים בדרך כלל קתולים מבחינה פורמלית, כאשר הבנות שומרות על כללי היהדות.
לקריאה נוספת

פנחס לפיד, הנביא מסן ניקנדרו, הוצאת ר.מס, 1952
הרב שלמה אבינר, המורד הגדול, הוצאת חווה
הערות שוליים

↑  על הספר, באתר ספריית אוניברסיטת בר-אילן
| --- | --- |
בקרת זהויות :  NLI: 987007507943605171  BnF: cb16696628c (data)  GND: 11881530X  SUDOC: 056996748  VIAF: 218198985   WorldCat (עם VIAF): 218198985 
המפגש הראשון בין יהודי סן ניקנדרו והחיילים היהודים מארץ ישראל ובהם אנצו סירני (ממושקף, במרכז התמונה), שנה לפני מותו בדכאו - 1943
סאטורן סדרה L

| --- | --- |

Saturn L series
 מאפיינים כלליים
 יצרן:  תאגיד סאטורן (אנ') (קרוי גם: Saturn LLC)
 שנות ייצור:  1999–2004
 יחידות שיוצרו:  406,300
 הרכבה:  ארצות הברית ארצות הברית
 מודל אחריו:  Saturn Aura (אנ')
 חברת אם:  ג'נרל מוטורס
 סיווג:  מכונית משפחתית גדולה
 מרכב:  מנוע קדמי, הנעה קדמית
 פלטפורמה:  GM2900 platform (אנ')
 אורך:  4,836 מ"מ
 רוחב:  1,753 מ"מ (2000–2002)  1,763 מ"מ (2003–2005)
 גובה:  1,432 מ"מ (דגם סדאן)  1,455 מ"מ (דגם סטיישן)
 משקל:  1,200 ק"ג (דגם סדאן)
 בסיס גלגלים:  2,705 מ"מ
 מפרט טכני
 מנוע:  4 צילינדרים, 2.2 ליטר  V6 צילינדרים, 3.0 ליטר
 הילוכים:  תמסורת ידנית – 5 מהירויות  תמסורת אוטומטית – 4 מהירויות תוצרת "ג'נרל מוטורס" סדרה "GM 4T40 transmission" (אנ') סוג תמסורת "4T40E"  תמסורת אוטומטית – 4 מהירויות תוצרת "ג'נרל מוטורס" סדרה "GM 4T40 transmission" (אנ') סוג תמסורת "4T45E"
סאטורן סדרה L (באנגלית: Saturn L series), היא מכונית משפחתית גדולה מתוצרת חטיבת תאגיד סאטורן (אנ') (קרוי גם: Saturn LLC), מבית ג'נרל מוטורס, אשר יוצרה בין השנים 1999–2004 (שנת דגם 2000) בארצות הברית.
נתונים

יוצרו 406,300 יחידות ממאי 1999 – 17 ביוני 2004
5 דלתות
מספר מושבים: 5
מנוע קדמי-רוחבי
מנועי בנזין
סוג הנעה: הנעה קדמית 4x2
תצורות

4 דלתות סדאן
5 דלתות סטיישן
דגמים > סדאן

Saturn LS (שנת 2000)
Saturn LS1 (שנת 2000)
Saturn LS2 (שנת 2000)
Saturn L100 (משנת 2001)
Saturn L200 (משנת 2001)
Saturn L300 (משנת 2004)
דגמים > סטיישן

Saturn LW1 (שנת 2000)
Saturn LW2 (שנת 2000)
Saturn LW200 (משנת 2001)
Saturn LW300 (משנת 2001)
גלריה

"סאטורן סדרה L"
"סאטורן סדרה L" דגם "L300"
"סאטורן סדרה L" דגם "L300"
"סאטורן סדרה L", שנת 2000
"סאטורן סדרה L"
"סאטורן סדרה L" דגם "L200", שנת 2003 – מבט ללוח מחוונים
"סאטורן סדרה L" – סטיישן
"סאטורן סדרה L" – סטיישן
"סאטורן סדרה L" דגם "LW200", שנת 2002 – סטיישן
ראו גם

סאטורן סקיי
סאטורן רילאי
סאטורן אאוטלוק
הערות שוליים

↑  "סאטורן סדרה L" דגם ls1 - מבחן דרכים caranddriver.com/reviews
↑  "סאטורן סדרה L" - היסטוריה nadaguides.com/Cars/Saturn/L-Series
↑  "סאטורן סדרה L", סדאן, שנת 2005 iihs.org/ratings/vehicle/saturn/l-series/2005
↑  "סאטורן סדרה L" דגם "L300", שנת 2005 motortrend.com/cars/saturn/l-series
Unreal (משחק מחשב)

| --- | --- |

 כללי
 תאריך הוצאה:  חלונות: 22 במאי 1998 מקינטוש: 1 בספטמבר 1998
 סוגה:  משחק ירי בגוף ראשון
 פיתוח:  Epic Games Digital Extremes
 הוצאה לאור:  GT Interactive Software 
 ארץ מקור:  ארצות הברית 
 שפות:  אנגלית, איטלקית, גרמנית, צרפתית, ספרדית 
 הפצה:  GT Interactive
 עיצוב:  ג'יימס שמאלץ קליף בלזינסקי
 סדרה:  Unreal
 דרישות תוכנה
 גרסה:  רשמית: 226 (יצאה ב-13 ביוני 2000) OldUnreal: 227j (יצאה ב-23 ביוני 2022)
 מנוע משחק:  Unreal Engine 1
 מצבי משחק:  שחקן יחיד, מרובה משתתפים
 פלטפורמות:  Windows, מקינטוש
 מדיה:  CD-ROM
 המשחק הבא:  Unreal Tournament
 דרישות מערכת
 מעבד:  מינימום: פנטיום 166MHz מומלץ: פנטיום 200MHz תומך בטכנולוגיית MMX
 זיכרון:  מינימום: 16MB מומלץ: 32MB
 כרטיס מסך:  מינימום: כרטיס מסך בממשק PCI מומלץ: מאיץ תלת-מימד מדגם 3dfx Voodoo תואם Glide API של 3dfx, או לחלופין תואם Direct3D
 מקום פנוי:  100 מ"ב למנוע ו-500 מ"ב למשחק המלא
 מערכת קול:  כרטיס קול התומך בחלונות 95
 בקרים:  מקלדת ועכבר
 
אנריל (באנגלית: Unreal - כלומר לא מציאותי, לא ריאלי) הוא משחק מחשב בקטגוריית "פעולה" שפיתחה חברת Epic Games. המשחק היה מבוסס על מנוע Unreal Engine 1 שפותח במהלך שלוש השנים שקדמו להוצאת המשחק.
המשחק הוא משחק "יריות בגוף ראשון" בו השחקן נכנס לנעליו של אסירת חלל שמצאה עצמה לכודה על כוכב לכת זר ועוין לאחר שספינת-הכלא שלה התרסקה על פני הכוכב. במהלך המשחק, על השחקן לחקור את העולם החוצני תוך שימוש במגוון כלי נשק ביזאריים ומטרתו להרוג את האויב ולמצוא דרך החוצה מכוכב הלכת.
היסטוריה ופיתוח

העבודה על המשחק התחילה עוד בשנת 1994, כאשר מפתח משחקי המחשב ג'יימס שמאלץ, מייסד חברת Digital Extremes, הציג בפני קליף בלז'ינסקי, ממפתחי המשחק הראשיים בחברת Epic, פרויקט עליו עבד קודם לכן. שמאלץ באותו זמן עבד על פיתוח מנוע המשחק, אף על פי שרוב תוכני המשחק כפי שאנו מכירים כיום היו באותו זמן "על הנייר" בלבד. יותר מאוחר, שמאלץ עבד עם מייסד אפיק, טים סווייני, על פיתוח עורך שלבים שבאמצעותו בנו שניהם - ומאוחר יותר עוד מספר יותר גדול של עובדי אפיק - את רוב המפות והתכנים המופיעים במשחק. בסופו של דבר, המצב היה שרוב העובדים באפיק עבדו הן במישרין והן בעקיפין על פיתוח המשחק.
המשחק במקור תוכנן לצאת באפריל 1997, אך לחץ מצד GT Interactive אילץ את המפתחים לדחות את ההשקה בין היתר כדי להתחרות במשחקים דומים שיצאו באותה שנה. כתוצאה מכך, אפיק העבירה את כל העובדים הזמניים שעבדו על המשחק ל Digital Extremes כדי לסיים את הפיתוח. הדמו למשחק שוחרר מספר פעמים לפני תאריך ההשקה הרשמי אולם לא באופן רשמי אלא בתור מתנה לרוכשי כרטיסי מסך. בסופו ש דבר המשחק שוחרר ב-22 במאי 1998, מה שלטענת אפיק פתח "עידן חדש במשחקי המחשב".
היסטוריה ופיתוח > פרטים טכניים

מנוע המשחק אנריל נראה כגדול המתחרים למנוע Quake של חברת id Software, והמשחק אנריל עצמו נראה כנעלה מבחינה טכנית על כותרי Quake ו-Quake 2 אשר יצאו לשווקים באותו הזמן. המנוע הציג שלל טכנולוגיות חדשות כגון תאורה צבעונית, מערכת פירוט טקסטורות וטקסטורות בשכבות, וכן תמיכה בהאצת תוכנה מתקדמת ביותר יחסית למשחקים מתחרים, ודרייברים ייחודיים הנקראים Glide לכרטיסי מסך 3dfx Voodoo ו־S3 Savage שהעניקו להם יתרון אדיר על כרטיסי מסך מתחרים (דוגמת NVIDIA RIVA TNT/GeForce 256 או ATI RAGE שרצו על האצת התוכנה). (מאוחר יותר אפיק שחררה דרייברי Direct3D ודרייבר ניסיוני ל־OpenGL עקב תלונות משחקנים שלא היה בבעלותם כרטיסי 3dfx או S3) הדור הראשון של Unreal Engine שולב עם בינה מלאכותית, ראיה, תקשורת נתונים, UnrealScript (שפת סקריפטים ייעודית) וניהול מערכת קבצים לתוך מנוע אחד שלם, ומאז שאנריל נארז עם שפת הסקריפטים שלו הקרויה UnrealScript ועורך המפות UnrealEd 1.0 התפתחה תוך זמן קצר, בעידוד אפיק, קהילה באינטרנט אשר יכלה להוסיף שינויים כדי לשנות או להרחיב את המשחק. תכונה זאת הוסיפה מאוד לאריכות הימים הכוללת של המוצר וסיפקה עידוד לפיתוח נוסף.
המוזיקה במשחק, בניגוד למשחקים שיצאו באותה תקופה, מבוססת קובצי Module שניתן ליצור באמצעות תוכנות "טראקר" דוגמת Impulse Tracker. באופן דומה גם המוזיקה של המשחקים Unreal Tournament, ג'אז הארנב 2 ו־One Must Fall: 2097 הולחנה, לעיתים אפילו על ידי אותם המוזיקאים (דוגמת אלכסנדר ברנדון, או מיכאל ואן דן בוס) שיצרו את המוזיקה עבור אנריל.
היסטוריה ופיתוח > שחרורים

22 במאי 1998 - המשחק המקורי
21 בינואר 2000 - Unreal Gold
כולל את: המשחק המקורי וחבילת ההרחבה Return to Na Pali
29 באוגוסט 2001 - Totally Unreal
כולל את: המשחק המקורי, חבילת ההרחבה Return to Na Pali, ואת Unreal Tournament בצירוף דיסק הדגמה של Unreal Championship/Unreal 2
6 בנובמבר 2006 - Unreal Anthology
כולל את: Unreal Gold, Unreal Tournament GOTY Edition, Unreal Tournament 2004 ואת Unreal 2
עלילה

המשחק בעל עלילת מדע בדיוני וסובבת סביב חקר עולמות חוצניים. גיבורת המשחק, עבריינית חלל בת-אנוש בשם אסירה 849 (Prisoner 849) שלא ידוע לשחקן על סיפור הרקע שלה, מובלת בספינת אסירים בשם Vortex Rikers לכלא בין-כוכבי. לפתע, ספינת החלל מתרסקת על כוכב הלכת נא פאלי (Na Pali) המאכלס גזע חוצנים דומי אדם בעל 4 זרועות, שוחר שלום ושלווה, בשם נאלי (Nali). הכוכב ידוע כעשיר במחצבים יקרים בשם טארידיום (Tarydium), מחצב קריסטלי שממנו ניתן להפיק אנרגיה רבת עוצמה. גזע חייזרי עוין של זוחלים דמויי אדם, העונה לשם סקארג' (Skaarj) פלש לאחרונה לכוכב לכת זה בעזרת בני בריתו, בחיפוש אחר הטארידיום היקר, תוך כדי הרג, הרס ושיעבוד בני הנאלי. מסתבר שהסקארג' היו גם האחראים להפלת ספינת החלל עליה נמצאה אסירה 849 והריגת כל מי שנשאר בחיים בה - חוץ מאסירה 849, שמספיקה לחלץ את עצמה מהחללית. החללית, שהתרסקה ליד מכרה טארידיום גדול, פותחת בפני אסירה 849 מסע לחקר כוכב הנאלי, שם היא פוגשת בני נאלי שנמכרו לעבדות ומסיירת בין המכרות, המקדשים, והכפרים של בני הנאלי, תוך כדי לחימה בסקארג'ים עוינים ושאר יצורים עוינים..
במהלך המסע ניתן גם למצוא גופות של בני אנוש וחוצנים אחרים, שמהם ניתן לאסוף רמזים בנוגע לתעלומות הכוכב. חלק מהגופות נושאות איתם יומנים בהם מתועד מאבקם הבלתי פוסק להסתתרות מפני הסקארג', מהם אסירה 849 לומדת על אופיים המרושע וצמא הדם של גזע הסקארג' ככובשים, וכן על מאבקים פנימיים בין הסקארג' למשרתיהם (גזע חייזרי בשם Krall) ומתחריהם (גזע חייזרי-קיבורגי בשם Merceneries). חוץ מהגופות, אין רמז לבני אדם חיים אחרים במשך כל המשחק, מה שמביא את אסירה 849 למסקנה כי היא בת האנוש היחידה שנמצאת על כוכב נא פאלי.
לאחר חדירה והשמדת בסיסי צבא שונים של הסקארג' וחקר ספינת חלל אנושית נוספת שהתרסקה על הכוכב, אסירה 849 מוצאת את טירת הנאלים העתיקה שמובילה הישר לגיהנום, משם יש יציאה לספינת האם של הסקארג' שבנויה כמבוך ענקי מלא בחייזרים עוינים, ומטרתה כאן היא להשמיד את מקור האנרגיה של הספינה לא לפני הריגת שר המלחמה הסקארג'י שהגיע הישר מהגיהנום. לבסוף היא מוצאת את ההיכל של מלכת הסקארג'ים כדי לחסל אותה, ולשחרר את בני הנאלי. עם סיום הקרב ספינת האם מושמדת ואסירה 849 נמלטת ממנה בעזרת פוד מילוט, אך המילוט משתבש כאשר רגע לפני שהחללית עוזבת את האטמוספירה של הכוכב אוזל הדלק והחללית נתקעת בחלל. לא ידוע מה עלה בגורלה, ככל הנראה אבודה לעולמים.
יש לציין כי על פי קו הזמן של סדרת המשחקים, אירועי המשחק הם הפתיחה למלחמה הרסנית שתתרחש בין בני האדם לסקארג' בה בני האדם ניצחו אם כי במחיר חורבן כמעט מוחלט של כדור הארץ. אף על פי שמהלך המלחמה אינו מוזכר כלל במשחק, תוצאותיה הובילו להקמת ממשלה עולמית (New Earth Government) שבין היתר תהיה לה יד באירועי סדרת UT.
משחקיות

אנריל הציגה משחקיות שעמדה בניגוד כמעט מוחלט למשחקים מתחרים. במשחקים אלו, דוגמת Doom, Quake והמשכיהם, המשחקיות הייתה מבוססת על ריצה לאורך המפה והריגת כמויות של מפלצות כמעט ללא שום מחשבה. באנריל, לעומת זאת, הקרבות נגד החייזרים מתרחשים לעיתים לא קרובות, אין מגבלת זמן הנדרשת לסיום השלב, והמפות גדולות מאוד ולא ליניאריות מה שמאפשר לשחקן חופש לחקור את הסביבה בה הוא נמצא ולחפש רמזים שיעזרו לו למצוא את היציאה לשלב הבא. השחקן נדרש בלא מעט מקרים לפתור חידות ולנצל את הסביבה כדי להגיע למפה הבאה.
המשחק מציע שפע של כלי נשק, רובם בדיוניים ומומצאים, שלכל אחד מהם אופן פעולה שונה ויותר מדרך אחת להשתמש בהם, איתם השחקן יכול להילחם בחייזרים. מערכת הקרבות שונה מזו של Doom ו-Quake, בכך שהאויבים נהיים יותר קשים לחיסול. האויבים מציגים אינטליגנציה מלאכותית מפותחת יותר מאשר במשחקי עבר: הם יותר קשים לחיסול מאשר המפלצות של Doom או Quake, יפתחו טקטיקות שונות להתחמקות, ובמידת הצורך יקראו לתגבורת בדרכים שונות. כך לדוגמה, לוחמים סקארג'יים יעקבו אחרי תנועות השחקן, יזהו כאשר נשלח טיל או חפץ מעופף לכיוונם וידעו להתחמק לכיוון השני ואף יזייפו את מותם; Mercenaries יעטו סביבם מגן שיהפוך אותם לחסינים לזמן מה; ו־Kralls יעדיפו לתקוף את השחקן בקבוצות. רובם ככולם לא ימותו לאחר ירייה או שתיים (תלוי בנשק), וכן באפשרותם לתקוף גם נאלים טובים. בנוסף לכלי נשק, השחקן יכול להשתמש בחפצים שונים לתועלתו בתוך תיבת חפצים (Inventory items), דוגמת מתרגם באמצעותו השחקן יכול לקרוא טקסטים עתיקים יומנים וכו', פנס עם סוללות (ניתן למצוא במפות האחרונות זרקור, שמאיר בעוצמה גדולה יותר ומחזיק מעמד יותר זמן), זיקוקי תאורה, ואף עזרי לוחמה כמו מגדיל נזק, שדה כוח ומגדיל יכולת קפיצה אותם ניתן לאסוף ולהפעיל במצבים שונים.
במהלך הקמפיין יפגוש השחקן בבני הנאלי, תושביו הטבעיים של הכוכב. הם יצורים בלתי מזיקים, נרתעים מכלי נשק ויגיבו בבהלה ומנוסה כאשר יורים עליהם בטעות. עם זאת הם ידידותיים כלפי השחקן: אמנם לחלק מהנאלים שהשחקן יפגוש אין שום השפעה על מהלך המשחק, אבל נאלים לא מעטים יקראו לשחקן בדרכם כדי לפתוח בפניו מקומות מסתור ולעיתים אף לעזור לשחקן להתגבר על מכשולים או לקדם את השחקן הלאה. (לכן יש לשמור עליהם מפני פגיעות)
המשחק מציג גם מצב מרובה משתתפים, הכולל מצבי משחק כגון קרב "כולם על כולם" (Deathmatch), משחק בשותפות, מלך הגבעה וקרב Darkmatch - קרב Deathmatch בחושך. מצב מרובה משתתפים זה ספג ביקורות קשות עקב היותו מקודד בצורה גרועה, הסרבול שלו ואי התאמתו למודמי 56K האיטיים ששימשו אז כסטנדרט. אפיק, בעקבות כך, למדה מכישלון החרוץ של מצב מרובה המשתתפים של אנריל ושנה מאוחר יותר הציגה את Unreal Tournament שזכה בתואר "משחק השנה" של 1999 ונחשב עד היום לאחד ממשחקי הרשת הטובים בכל הזמנים.
חבילת ההרחבה: Return to Na Pali

חבילת ההרחבה למשחק, Unreal Mission Pack: Return to Na Pali, פותחה על ידי Legend Entertainment בשיתוף עם אפיק, ושוחררה ב-31 במאי 1999 כמשחק עצמאי. החבילה השתמשה באותו המנוע של Unreal המקורי והציגה מפות חדשות, כלי נשק חדשים ואויבים חדשים - חייזרים וגם בני אדם. ב-2001 אפיק שחררה את חבילת Unreal Gold ובה המשחק המקורי וחבילת ההרחבה ביחד יחד עם עדכון שתיקן את הדרייבר Direct3D.
חבילת ההרחבה: Return to Na Pali > עלילה

זמן קצר אחרי סיום המשחק הראשון, אסירה 849 מחולצת על ידי ספינת מלחמה אנושית בשם UMS Bodega Bay, שצוותה שומע על מעלליה ומחליט לגייס אותה לשירות צבאי כאשר משימתה היא להישלח בחזרה אל כוכב נא פאלי כדי למצוא ספינת חלל אחרת שהתרסקה בכוכב (UMS Prometheus), ועליה נמצאים רישומי פיתוח של כלי נשק סודיים שעליה להציל אותם מנפילה לידיים עוינות, ובתמורה לביצוע משימתה היא תזכה לחנינה מלאה וחזרה אל כדור הארץ - לפחות כפי שסופר לה, כיוון שעד מהרה היא מגלה שהתוכנית האמיתית של מפקדיה היא לחסל אותה ברגע שהיא תאסוף את המידע הסודי. המידע שהתגלה אליה בטעות ממשדר רדיו משבש את התוכנית והיא מצליחה להילחם ולהימלט מן החיילים שבאו לחסל אותה. שוב, אסירה 849 צריכה למצוא דרך אחרת להימלט מהכוכב ולאחר דרך רצופה קשיים ומאבקים עם הסקארג' ועם עוד כל מיני חיילים היא מוצאת חללית מילוט שכזאת, אך UMS Bodega Bay עולה על התוכנית ומנסה לחסל אותה. לבסוף היא מרסקת את החללית שלה על UMS Bodega Bay מה שמנטרל את ספינת המלחמה וגורם לאסירה 849 שוב להיות אבודה בחלל.
חבילת ההרחבה: Return to Na Pali > משחקיות

השחקן שוב מגלם את תפקידה של אסירה 849 והמשחקיות דומה לזו של Unreal המקורי, אבל מציגה מבחר יותר גדול של כלי נשק - 9 כלי הנשק הישנים ועוד 5 חדשים. יש גם מבחר גדול יותר של אויבים והפעם גם אויבים אנושיים (החיילים שבאים להיפטר מהשחקן).
מטרת המשחק היא למצוא את החללית שהתרסקה, לגלות ולסכל את התוכנית לחיסול השחקן ולמצוא דרך אחרת להימלט מהכוכב החייזרי.
ביקורות

המשחק זכר להצלחה ולשבחים מפי מבקרי משחקים, אולם זכה לביקורות קשות הן מצד מבקרים והן מצד שחקנים על מצב מרובה המשתתפים. עם זאת ממוצע הביקורות למשחק באתר Metacritic עומד על הציון 9.2 מתוך 10 והמשחק נחשב לאחד המשחקים הטובים ביותר בכל הזמנים. עקב התלונות אפיק בעקבות זאת שחררה מספר רב של טלאים וכן עדכונים לדרייברי Direct3D, ל־Glide, וכן דרייבר ניסויי ל־OpenGL.
כיוון שהמשחק לא תוכנן להשתחרר עבור לינוקס, המשחק יצא באופן עצמאי ללינוקס כמוד למשחק Unreal Tournament.
איגוד ESRB דירג את המשחק בדירוד M (גילאי 17+) עקב שימוש באלימות גרפית ושפיכות הרבה דם.
הערות שוליים

↑  Unreal Version 226 Final
↑  OldUnreal patches for Unreal (Latest ver.J): Semi-Offical Release of 227j
↑  Semi public release of 227j
↑  עוד על הסיפור המלא מאחורי יצירתו של המשחק מאתר Gamespot
↑  AnandTech | 3dfx Voodoo 5 5500 PCI
↑  וגם לא במשחקים הבאים, אם כי ניתן לשחק בזירת הקרב המכריע של המלחמה באחת המפות של UT2004.
↑  http://www.unrealtournament2004.com/general/timeline.html
↑  http://liandri.beyondunreal.com/Human-Skaarj_War
↑  http://web.archive.org/web/20090126181725/http://unreal.com/press/matrox_pr.html
↑  http://www.gamespot.com/pc/action/unreal/review.html
↑  Unreal - IGN
↑  http://www.metacritic.com/game/pc/unreal-tournament
↑  http://cheats.gamespy.com/linux/unreal-gold/
| --- | --- |
בקרת זהויות :  BnF: cb166186700 (data)  NKC: unn20211107913 
בכניסה לטירה העתיקה.
יורוק

| --- | --- |

בן יורוק וקאנו על הנהר טריניטי (קליפורניה) מאת אדוארד קרטיס, בערך. 1923
 אוכלוסייה
 6,567 (נכון ל-2010)
 ריכוזי אוכלוסייה עיקריים
 ארצות הברית ארצות הברית (קליפורניה קליפורניה)
 שפות
 יורוק ואנגלית
 דת
 ילידית, נצרות
 קבוצות אתניות קשורות
 קארוק, ויוט
יורוק (בקארוק: Yurúkvaarar, מילולית: "אינדיאני במורד הנהר") היא קבוצה אתנית של ילידים בארצות הברית החיים לאורך הנהר קלאמת וחופי האוקיינוס השקט, שמולדתם ממוקמת בקליפורניה של ימינו מהיישוב טרינידד (אנ') בדרום ועד העיירה קרסנט סיטי בצפון.
בני היורוק חיים בשמורת האינדיאנים יורוק, רזיגיני רנצ'ריה (Resighini Rancheria) ובקהילות שמסביב במחוזות קליפורניה: המבולדט, דל נורטה וטריניטי. אף על פי שהשמורה כוללת כ-230 קילומטרים רבועים של אדמה רציפה לאורך הנהר קלאמת, רק כ-20 קילומטרים רבועים של חלקות מפוזרות הם בבעלות חלקית של השבט. רוב אדמות יורוק הן בבעלות תאגידים של חוטבי עצים (אנ') או חלק מפארקים ויערות לאומיים. ניהול יערות זה הפחית באופן משמעותי את כוחם הכלכלי של בני היורוק וצמצם את אפשרויותיהם לגישה למשאבי טבע, לקרקע ומנע מהם ליישם דרכי חיים ילידיים מסורתיים.
היורוק מתייחסים לעצמם כאל 'Oohl ("אדם") או 'O'loolekweesh 'o'l / 'Oolekwoh (מילולית: מיושבי "'o'loolekw [="כפר"]"). Ner'ernerh / Nert'ernerh ("אנשי חוף, כלומר חוף יורוק") מתייחס ליורוק שעל החוף ו-Hehlkeeklaa ("אנשי נהר קלאמת", כלומר יורוק של נהר קלאמת) מתייחס ליורוק שגרים לאורך נהר קלאמת. Pueleeklaa / Pueleekla' או Puelekuekla' / Puelekueklaa' ("אנשים במורד הנהר/במורד הזרם", כלומר יורוק של הנהר) משמשים להבדיל עצמם מהילידים במעלה הנהר (הנהר קלאמת), הקארוק (Pecheeklaa / Pecheekla = "אנשים במעלה הזרם/מעלה הנהר", כלומר. אנשי קארוק). Saa'agoch' / Saa'agochehl ("שפת יורוק") היא אחת משתי שפות אלגיות (אנ') המדוברות בקליפורניה (השפה השנייה היא ויוטית (אנ'), לכן הן דומות מבחינה תרבותית לבני הוויוט), והיא עוברת כעת מאמץ תחייה מוצלח.
היסטוריה

באופן מסורתי חיו בני היורוק בכפרים קבועים לאורך הנהר קלאמת. לכן הם נקראו גם על ידי שבטים שכנים דוברי שפות אתאבסקן בשם Taa-che'-dvn-dv-ne (Coquille-Tututni העליון) ("אנשי שפך הנהר קלאמת"). חלק מהכפרים שלהם מתוארכים למאה ה-14.
המגע הראשון של בני היורוק עם לא-ילידים התרחש כאשר מגלי ארצות ספרדים נכנסו לשטחם ב-1775. סוחרי וציידי פרוות מחברת מפרץ הדסון הגיעו ב-1827. בעקבות מפגשים עם מתיישבים לבנים שנכנסו לאדמותיהם במהלך הבהלה לזהב בשנת 1850, התמודדו בני היורוק עם מחלות ומעשי טבח שהפחיתו את אוכלוסייתם ב-75%. ב-1855, בעקבות "מלחמת הנהרות קלאמת וסלמון" (Klamath and Salmon River War), נוצרה שמורת האינדיאנים של הנהר קלאמת התחתון בצו נשיאותי. גבולות השמורה כללו חלק משטחם של היורוק וכמה כפרי יורוק.
היסטוריה > בימינו

דיג, ציד וליקוט מזון נותרו דרכי מחייה חשובים לחברי השבט. קליעת סלים (אנ') וגילוף בעץ הן אומנויות חשובות. כפר מסורתי של מבנים מלוחות עץ, הנקרא Sumeg, נבנה בשנת 1990. ריקוד הג'אמפ וריקוד המברשת נותרו חלק מטקסי השבט. נושאים כדוגמת מעורבות השבטים בהשבת הקונדור הקליפורני לטבע, שריפות מתוכננות, שיקום סביבתי, היערכות לשריפות, הבצורת והרג של דגים צעירים, נדונו עם המושל גווין ניוסם כשביקר ביוני 2021.
השבט מחזיק ומתפעל קזינו, סיורי סירות סילון בנהר ואטרקציות תיירותיות נוספות.
שפה

יורוק או Saa'agoch' / Saa'agochehl ("שפת יורוק") היא אחת משתי שפות אלגיות (אנ') המדוברות בקליפורניה, השנייה היא ויוטית (אנ'). בין עשרים למאה אנשים מדברים היום את שפת היורוק. השפה מועברת באמצעות צוותי אומן-שולייה ובאמצעות שירה. לימודי השפה הוצעו דרך אוניברסיטת המדינה הומבולדט (אנ') ודרך מחנות שנתיים של התנסות בשפה.
תכונה יוצאת דופן של השפה היא ששמות עצם מסוימים משתנים בהתאם לשאלה האם זה אובייקט יחיד או שניים או שלושה אובייקטים. למשל, אדם אחד יהיה ko:ra' או ko'r, שני בני אדם יהיו ni'iyel ושלושה בני אדם יהיו nahkseyt.
תרבות > תרבות מזון

היורוק דגו סלמון לאורך נהרות, דגו דגים מהאוקיינוס ורכיכות, צדו חיות ציד וליקטו צמחים. בני היורוק אכלו פירות יער וסוגי בשר מגוונים, אבל בשר לוויתן היה עדיף על פני אחרים. היורוק לא צדו לווייתנים, במקום זאת, הם המתינו עד שלווייתן נסחף אל החוף או למקום ליד המים וייבשו את הבשר. סלמון הוא מקור מזון חיוני נוסף.
תרבות > תרבות חומרית

המטבע העיקרי של אומת היורוק היה הקונכייה של מינים של שיני-ים (terkwterm). אלפרד קרובר כתב כיצד יורוק מתייחסים לקונכייה: "מכיוון שהכיוון של מקורות אלה הוא 'במורד הזרם' עבורם, הם מדברים במסורותיהם על הקונכיות החיות בקצה העולם שבמורד ובמעלה הזרם, שם חיים תושבים מוזרים אך מעוררי קנאה המוצצים את בשרם של חלזונות".
תרבות > השבת חפצים מקודשים

בשנת 2010, השיב מוסד הסמית'סוניאן 217 חפצים קדושים לשבט היורוק. נוצות הקונדור, כיסויי הראש האינדיאניים ועורות האיילים היו חלק מהאוסף של הסמית'וניאן במשך כמעט 100 שנה ומייצגים את אחת מההשבות למקור הילידי הגדולות ביותר. החפצים ישמשו בטקסי יורוק ויוצגו במרכז התרבות של השבט.
תרבות > היחס לסביבה

הילידים בצפון-מערב האוקיינוס השקט ובקליפורניה מאמינים שהקונדורים הקליפורניים הם יצורים בעלי כוח רוחני גדול. היורוק, הוויוט ושבטים אחרים משתמשים בנוצותיהם בטקסים כדי לטפל בחולים. תוכנית שיקום הקונדור של שבט יורוק בצפון קליפורניה (Yurok Tribe Northern California Condor Restoration Program) פועלת יחד עם מערכת הפארקים רדווד כדי להשיב את הקונדור הקליפורני לאזור שבו הוא נצפה פעם אחרונה בסביבות 1892. אזור בולד הילס (Bald Hills) הוא חלק מאדמות שבט היורוק. בשל חשיבותו התרבותית והאקולוגית של הקונדור החל השבט תוכנית בשנת 2008 להשבת הקונדור לטבע מחדש. כהכנה הם בחנו השפעה של חומרי הדברה אורגנוכלוריים כגון DDT והרעלת עופרת על חיות בר מקומיות. הם בנו מתקן להשבה מחדש וטיפול וקיבלו אישור הערכת השפעה על הסביבה (אנ'). קונדור בוגר הובא כדי להדריך ארבעה עופות צעירים שישובו לטבע. הבוגר לא רק משמש מודל לחיקוי אלא גם אוכף את ההיררכיה החברתית שחיונית להישרדות הלהקה. שני קונדורים שוחררו במאי 2022 ממכלאה במערכת הפארקים רדווד.
בשנת 1995 הבחינו חוקרים כי השליטה בשמורה והקצאת משאבי טבע נמנעה מבני היורוק בחסות ניהול היערות המדעי. ניהול השמורה לטובת תעשיית העץ או "חורשת עצים משובחת" פגעה בדרכי המחייה של היורוק. ככאלה מציינים החוקרים שהיורוק נושלו ממשאבי היער שלהם מהסיבות הבאות: "על ידי הפקעה ישירה של אדמותיהם, שכן התעלמו מזכויות הקניין של היורוק והגישה לאתרי הליקוט נותקה; ובאמצעות שינוי אקולוגי שנוצר בעקבות שינוי במשטרי הניהול".
ניהול יערות, הממוקד ברווח והרסני, משפיע על היערות על אדמות יורוק, שכן אזורי הסביבה קשורים למרות גבולות פוליטיים שנקבעו על ידי מתנחלים. בנוסף, בתוכניות היערנות של ארצות הברית, ניתנה לעמים ילידים רק הזכות "להפקיע את האדמה, אך לא לנהל את הצמחייה". במקרה של היורוק, "ניהול הצמחייה והתרבות והכלכלה של היורוק קשורים קשר הדוק" וכתוצאה מכך "חוסר ההתאמה ההולך וגובר של היער שעבר שינויים למחיה של היורוק סייע לדחוף את היורוק למכור את אדמתם".
חברה > כפרים

כפרי היורוק ('o'loolekw - "כפר") הורכבו ממשפחות בודדות שחיו בבתים חד-משפחתיים נפרדים. הבית היה בבעלות הגבר הבכור ובכל אחד מהם חיו כמה דורות של גברים הקשורים מצד אביהם במשפחה וכן נשותיהם, ילדיהם, בעלי בנותיהם, קרובי משפחה לא נשואים וקרובי משפחה מאומצים. כפרי יורוק כללו גם בקתות הזעה (אנ') ובקתות מחזור (אנ'). בקתות הזעה יועדו לגברים ממשפחה פטרילינאלית מורחבת כמקום להתכנסות. בזמן שבמהלך מחזורי הווסת שלהן, נשים שהו בבקתות תת-קרקעיות נפרדות במשך עשרה ימים. בנוסף, הירושה של קרקעות הייתה בעיקרה פטרילינאלית. רוב העיזבון הועבר לבני האבות. גם בנות וקרובים גברים היו צפויים לרכוש חלק מהאחוזה.